ANC volhard om Jhb-burgemeester te ontsetelHerman Mashaba (Foto: ANA) Die ANC in Johannesburg het gesê hy sal voortgaan met pogings om van Herman Mashaba, die stad se burgemeester, ontslae te raak al het die party nie die vereiste getal raadslede om sy mosie van wantroue te ondersteun nie. Die ANC het Woensdag aangedui die party gaan poog om nóg ŉ mosie van wantroue teen Mashaba en speaker Vasco da Gama in te stel. In September het die party se poging misluk om die mosie met ŉ geheime stemming te laat geskied. Mashaba, ŉ DA-raadslid, het in Augustus verlede jaar die stad se burgemeester geword nadat die DA ŉ koalisie-ooreenkoms met kleiner partye aangegaan het om die ANC-beheerde raad ná die munisipale verkiesings te onttroon. Mashaba is sedertdien op ŉ missie om korrupsie en misdaad in die stad uit te wis. Hy het nie gehuiwer om bedenklike senior amptenare uit sleutelentiteite te verwyder of om sommige kontrakte wat deur die stad se vorige administrasie aangegaan is, te hersien nie. Jolidee Matongo, woordvoerder van die ANC in Johannesburg, het gesê hulle kort net ŉ “eenvoudige meerderheid” om Mashaba van sy amp te onthef en het bygevoeg dat die party in gesprekke is met kleiner partye, waaronder die IVP, om hul mosie van wantroue te ondersteun. Matongo het gesê die ANC gaan tydens Woensdag se raadsvergadering die mosie ter tafel lê sodat dit bespreek kan word, sodat daar Donderdag daaroor gestem kan word. Matongo het gesê as die ANC se mosie slaag, sal die voormalige burgemeester, Parks Tau, weer in die amp aangestel word.